Document ID: 32002D0362

Απόφαση του Συμβουλίου
της 3ης Μαΐου 2002
για τη χορήγηση από τις αρχές της Ιταλικής Δημοκρατίας εθνικής ενίσχυσης σε επιχειρήσεις οδικών μεταφορών
(2002/362/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,
την από 4ης Φεβρουαρίου 2002 αίτηση της κυβέρνησης της Ιταλικής Δημοκρατίας,
Εκτιμώντας τα ακόλουθα:
(1) Το άρθρο 8 παράγραφος 4 της οδηγίας 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), παρέχει τη δυνατότητα στο Συμβούλιο να εξουσιοδοτεί τα κράτη μέλη να χορηγούν απαλλαγές ή μειώσεις στους ειδικούς φόρους κατανάλωσης που επιβάλλονται στα πετρελαιοειδή για λόγους ειδικής πολιτικής.
(2) Σύμφωνα με το άρθρο 1 της απόφασης 2000/446/ΕΚ του Συμβουλίου(2) και το άρθρο 2 της απόφασης 2001/224/ΕΚ του Συμβουλίου, της 12ης Μαρτίου 2001, σχετικά με τους μειωμένους συντελεστές ειδικών φόρων κατανάλωσης και τις απαλλαγές από τους φόρους αυτούς όσον αφορά ορισμένα πετρελαιοειδή που χρησιμοποιούνται για ειδικούς σκοπούς(3), μέχρι τις 31 Δεκεμβρίου 2002, κατά παρέκκλιση των διατάξεων της οδηγίας 92/82/ΕΟΚ του Συμβουλίου(4), εξουσιοδοτείται η Ιταλία να συνεχίσει να εφαρμόζει τους μειωμένους συντελεστές ειδικών φόρων κατανάλωσης επί του πετρελαίου εσωτερικής καύσης (ντίζελ) που χρησιμοποιείται ως καύσιμο από οδικούς μεταφορείς, υπό την προϋπόθεση ότι οι συντελεστές τηρούν τις υποχρεώσεις που προβλέπονται στην οδηγία 92/82/ΕΟΚ και συγκεκριμένα τους ελάχιστους συντελεστές που προβλέπονται στο άρθρο 5 της εν λόγω οδηγίας.
(3) Η Ιταλία προβλέπει στην εθνική της νομοθεσία, από τις 16 Ιανουαρίου 1999, μείωση των συντελεστών των ειδικών φόρων κατανάλωσης επί του πετρελαίου ντίζελ που χρησιμοποιείται ως καύσιμο από οδικούς μεταφορείς.
(4) Με επιστολή της 18ης Απριλίου 2001 (που δημοσιεύθηκε στην ΕΕ C 160 της 2.6.2001) η Επιτροπή κοινοποίησε στην Ιταλία την απόφασή της να κινήσει τη διαδικασία του άρθρου 88 παράγραφος 2 της συνθήκης σχετικά με τα προαναφερθέντα μέτρα.
(5) Λόγοι περιβάλλοντος και εξοικονόμησης ενέργειας ώθησαν τις ιταλικές αρχές να αυξήσουν το συντελεστή του ειδικού φόρου επί των πιο ρυπαντικών καυσίμων για να αποθαρρύνουν τη χρήση τους. Η αύξηση αυτή, και η μεγάλη αύξηση του κόστους λόγω της αύξησης της τιμής του ακαθάρτου πετρελαίου διεθνώς, είχαν σοβαρές αρνητικές επιπτώσεις στον τομέα οδικών μεταφορών. Η εισαγωγή αντισταθμιστικών μέτρων προς αποτροπή σοβαρών οικονομικών και κοινωνικών δυσχερειών στον κλάδο, που υποφέρει από κατακερματισμό της αγοράς και από τη μορφολογία της Ιταλίας, ήταν αναγκαία μέχρι να ληφθούν μέτρα υποδομής. Καμία άλλη λύση δεν επαρκούσε.
(6) Το μέτρο αυτό δεν δημιουργεί διακρίσεις. Το γεγονός ότι μερικές επιχειρήσεις ή τομείς επωφελούνται ορισμένων φορολογικών μέτρων δεν σημαίνει ότι αυτά αντίκεινται, τυπικώς ή ουσιαστικώς, στο κοινό συμφέρον.
(7) Το μέτρο είναι προσωρινό και λήγει στις 31 Δεκεμβρίου 2002. Από την 1η Ιουλίου 2001, το επιστρεπτέο ποσό μειώθηκε σημαντικά.
(8) Επομένως, συντρέχουν εξαιρετικές περιστάσεις, οι οποίες επιτρέπουν να θεωρηθεί αυτή η ενίσχυση συμβατή με την κοινή αγορά, κατά παρέκκλιση και μόνο στο βαθμό που είναι αυστηρά απαραίτητη ως αντιστάθμιση των οικονομικών και κοινωνικών δυσκολιών που έχουν προκύψει στον τομέα των οδικών μεταφορών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα μέτρα που θέσπισε η Ιταλία σύμφωνα με το άρθρο 1 της απόφασης 2000/446/ΕΚ και με το άρθρο 2 της απόφασης 2001/224/ΕΚ, θεωρούνται συμβατά με την κοινή αγορά.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 3 Μαΐου 2002.

Labels: 2
4
19
8
18